Vrystaat-dubbelmoord: Egpaar op teregstellingswyse geskietGabriel Daniel Bruwer en sy vrou, Marian. Foto: Verskaf Gabriel Daniel Bruwer (78) en sy vrou, Marian (67), was met komberse toegegooi toe hul liggame, vasgebind aan stoele in hul slaapkamer Dinsdag op hul plaas buite die Vrystaatse dorpie, Vanstadensrus, gevind is. Gerhardus Jacobus Bruwer (48), Gabriel se enigste kind en ŉ boer van Zastron, het aan Maroela Media gesê sy pa en stiefma was met ŉ elektriese koord om hul lywe en uiesakkies aan hul hande aan die stoele vasgebind voordat komberse oor hulle gegooi en albei agter hul ore geskiet is. ŉ Kussing is as knaldemper gebruik alvorens sowel Gabriel as Marian geskiet is. “My pa se buurman het hulle Maandagmiddag die laaste keer gesien toe my pa-hulle oudergewoonte die plaaswerkers in die dorp, sowat 5 km van die plaas af, gaan aflaai het,” het Bruwer gesê. ŉ Onbekende aantal aanvallers het vermoedelik toegang tot die huis verkry deur ŉ venster se diefwering oop te dwing. Die veiligheidshek in die huis is ook oopgedwing. Daar word nog ondersoek of die egpaar by hul huis ingewag is en of hulle deur die loop van Maandagaand oorval is. Gabriel en Marian is twee jaar gelede getroud. Foto: Verskaf Die egpaar se huishulp het Dinsdagoggend hulp ontbied toe sy nie by die huis kon inkom nie. ŉ Buurman, ŉ polisiebeampte en twee AfriForum-buurtwaglede moes die deure oopskop, waarna Gabriel en Marian se liggame aangetref is. Die aanvallers het met die egpaar se voertuig, ŉ silwer Chevrolet Spark, op die vlug geslaan. Hulle het vuurwapens, ŉ onbekende bedrag geld wat in die kluis was en die slagoffers se selfone gesteel. Sers. Mosili Ntsika, polisiewoordvoerder, het aan Maroela Media gesê die egpaar se voertuig is Dinsdag omstreeks 20:00 by die sportterrein in Wepener, naby die grens van Lesotho, verlate gevind. Gabriel het op die plaas waar hy vermoor is, grootgeword. Hy het tot onlangs toe nog met lusern, skape en beeste geboer. Sy vrou, Pietie, is ses jaar gelede oorlede, waarna hy vir Marian, oorspronklik van Cradock, ontmoet het. Hulle is twee jaar gelede getroud. Gabriel Daniel Bruwer en sy vrou, Marian. Foto: Verskaf “My pa het die afgelope ruk nie meer aktief geboer nie. Hy het begin sieklik raak van al die jare se lusernstof inasem. Hy het gevolglik van die grond uitverhuur. Tog was hy en my stiefma nog bedrywig op die plaas, het daaglikse take verrig en die werkers in die dorp op- en afgelaai,” het Bruwer gesê. Bruwer sê hy sal sy pa onthou as ŉ baie harde werker met ŉ sterk persoonlikheid wat vir niks bang was nie. “Hy was baie vrygewig, my ma het hom altyd Vader Krismis genoem omdat hy net wou uitdeel en help. Maar hy was ook kwaai – jy pak hom nie kaalhand nie.” Oor Marian sê Bruwer sy was ŉ sterk en liefdevolle persoon wat sy pa baie gehelp en ondersteun het. “Albei was baie geliefd in die gemeenskap en nou by hul kerk betrokke,” het hy bygevoeg. Die Vanstadensrus-polisie ondersoek ŉ plaasaanval en twee sake van moord. Niemand is nog in verband met die voorval in hegtenis geneem nie. Die ondersoek duur voort. Die egpaar se begrafnisreëlings is nog nie getref nie.